Av Janne Sollie, Direktør i Direktoratet for naturforvaltning

Velkommen til ”Fjellkonferansen 2002” –

· ”For utvikling av en bærekraftig fjellpolitikk ” !

Denne fjellkonferansen 2002, er et viktig ledd i markeringen av Fjellenes År 2002. Jeg vil på vegne av oss i direktoratet for naturforvaltning, og våre mange og gode medspillere åpne denne konferansen . Og våre medspillere for å arrangere denne konferansen har vært mange; FRIFO, Statsskog, Norges Vel, Samarbeidsrådet for naturvernsaker m.fl.

Fjellenes År 2002 har som målsetting å ivareta fjellene som kilde til

-      gode naturopplevelser,

· bærekraftig ressursbruk 

· livskvalitet, og gode livsvilkår for befolkningen og

· levested for planter og dyr.

I tilegg vil vi øke bevisstheten omkring og kunnskapen om viktige verdier og utfordringer knyttet til fjell og forvaltning av fjell.

Selv om ikke Fjellenes ÅR 2002 ennå er over,- kan vi allerede fastslå at det har vært en suksess. Hele fjell-Norge har blomstret i markeringer og friluftstiltak,- for folk flest og med svært bred deltakelse. I tillegg til fjellkommuner og fjellfylker har også enkelte bykommuner utnyttet dette som et påskudd til å få folket ut og til topps.! Selv om Johannesburg konferansen har hatt svært bred og fyldig omtale i aviser og TV, vil nok fjellenes år være like godt kjent for ”mannen i gata”. Det er nemlig slik at de fleste nordmenn har et forhold til fjellet. Og de fleste nordmenn liker nasjonale dugnader , mesterskap og kåringer. Det majestetiske Stetind i Nordland er kåret til Norges Nasjonalfjell av Reiseradioen. Av den grunn har vi funnet at boka ” Til topps i Nordland” er en passende takk til alle de som deltar med presentasjoner på denne konferansen,- her er det også en herlig beskrivelse av Stetind. 

Målsettingen for denne konferansen er derfor 

-å fokusere på verdier og utfordringer knyttet til fjell og forvaltning av fjell 

-som grunnlag for  utviklingen av en bærekraftig fjellpolitikk 

Bærekraftig fjellpolitikk er en langsiktig og helhetlig fjellpolitikk. Sett i det perspektivet er det derfor nødvendig med et vidt spekter av tema, problemstillinger og innfallsvinkler for å belyse dette.

Det gjenspeiler den konferansen som har tema som spenner fra opplevelser, livskvalitet, verdier og grunnleggende spørsmål knyttet til kultur, identitet og eksistensielle forhold. For noen handler det om levebrød og levested, for andre om hobby og rekreasjon, for begge grupper kan det være livstro og livsmot som er knyttet til fjellet. Og videre er det tema om tørre tall rundt artsmangfold og praktiske spørsmål knyttet til forvaltning og bruk og spennings-forholdet mellom bruk og vern. Det er så mange måter å bruke fjellet på og det er mange som ønsker å bruke det. Det har vært  store endringer i forbruksvaner og friluftsvaner de siste 30 åra, 

og det kan forventes endringer i dette også framover. Da er det viktig at bruken er basert på langsiktige, balanserte og gjennomtenkte forvaltningsregler slik at ikke bare alle dagens brukere blir ivaretatt,- men også morgendagens brukere. Vi må unngå ”allmenningens forbannelse” ,- og vi må høre de tause ønskene fra være barnebarn.

Et hovedspørsmål vil være;- hvilken utvikling ønsker vi for fjellene. 

Det er et komplisert spørsmål,- som vil kreve et ”mange-fasettert” svar. Jeg håper at vi etter denne konferansen har lettere for å formulere dette svaret. 

Men noen prinsipper vil være førende,- de viktigste verdiene må beholdes. Jeg ser at det er mange verdier,- ikke minst knyttet til kultur og identitet, men fra mitt ståsted som direktør i DN er det særlig to verdier jeg er opptatt av : Stillheten og Urørtheten

Dersom vi i for stor grad reduserer omfanget av stillhet og urørthet i fjellet,- vil kvaliteten av fjellet for kommende generasjoner bli alvorlig forringet. 

Jeg håper at denne konferansen vil bli en opplevelse av fjellet,- 

fordi konferansen ikke bare er foredrag med ord og bilder, den er også utstillinger og befaringer, og den har kulturelle innslag med musikk og dikt. Ikke alt kan beskrives  på et lysark,-og ofte må vi ta i bruk hele sanseapparatet for å forstå og for å formidle. Bare synd da at våre folkevalgte nesten uten unntak får tettskrevne meldinger som beslutningsgrunnlag,- jeg vil tro at vi alle foretok våre viktigste valg i livet uten tilsvarende .Dette er til ettertanke. Omskrevet vil jeg si;-  ”Som mennesker lever vi ikke av ordet alene”. Nettopp derfor stopper jeg her. 

